Anstar Oy täyttää 40 vuotta

Lahtelainen perheyritys Anstar Oy täyttää 40 vuotta keskiviikkona 1.12.2021. Betonirakenteiden liitososien sekä liittopalkkien myyntiin ja valmistukseen erikoistunut yritys perustettiin vuonna 1981, joten takana on 40 vuotta liiketoimintaa rakentamisen maailmassa.

Anstarista on vuosikymmenten myötä kasvanut kansainvälinen toimija, jolla on liiketoimintaa ympäri maailmaa. Yhtiö suunnittelee ja valmistaa itse tuotteensa sekä suunnitteluohjelmistot asiakkailleen. Kotimainen tuotanto onkin ollut Anstarin kilpailuetu läpi vuosikymmenten.

Anstar on tuonut vuosikymmenten varrella monia tuotteita ja ohjelmistoja markkinoille. Ensimmäiset piilokonsolit, liittopalkit ja ohjelmistot osuvat kaikki 2000-luvun taitteen molemmin puolin.

”Olemme kasvaneet ja kehittyneet alan ja asiakkaidemme mukana. Olen erittäin ylpeä, missä olemme nyt, mutta samaan aikaan katsomme vahvasti tulevaan 40 vuoteen. Aiomme pitää saman ideologian alan suunnannäyttäjänä toiminnan keskiössä tulevaisuudessakin”, Anstarin toimitusjohtaja **Tero Viljakainen** kertoo.

Maailman modernein liittopalkki markkinoille – sopivasti juhlavuonna

Anstar toi kesällä markkinoille uuden EPD-sertifioidun A-BEAM W® -liittopalkin, jonka valmistuksessa on käytetty kierrätettyä terästä. Palkit tuotetaan uusiutuvalla energialla Lahdessa.

”Uusi liittopalkkimme on kotimainen uuden sukupolven tuote, jollaista ei muilta löydy. Tälläkin kertaa olemme onnistuneet innovoimaan selkeästi jotain uutta ja parempaa, mikä sopiikin hienosti juhlavuoteemme”, Anstarin toimitusjohtaja Tero Viljakainen sanoo.

Perheyrityksen toimintaperiaatteilla

Viljakainen johtaa Anstaria isänsä **Kari Viljakaisen** jalanjäljissä. Perheyrityksessä on aina ollut keskeistä henkilöstön hyvinvointi ja arvostaminen. Tero Viljakainen jakaakin vuolaasti kehuja omilleen.

”Meillä porukka ei ole ainoastaan töissä täällä, he todella ovat kiinnostuneita siitä, miten meillä menee ja miten meistä tulisi yhä parempia. Toimintakulttuurimme kuuluu, että kaikki ideoivat ja kehittävät Anstaria. Se motivoi ja antaa työlle merkitystä.”

Tulevaisuus kasvun ja kehityksen tiellä
Neljänkymmenen vuoden ikään ehtinyt Anstar ei aio tehdä suuria muutoksia liiketoimintansa ideologiaan. Sen sijaan uudistuksia ja kehitysaskeleita on varmasti tiedossa, sillä ideologiakin velvoittaa seuraamaan kehitystä – ja tekemään sitä.

”Etenemme kasvun ja kehityksen tiellä. Haluamme, että 40 vuoden päästäkin Anstar on innovatiivinen ja yhä kansainvälisempi toimija alallaan. Tämä juhlavuosi on kerrassaan hieno asia, mutta katsomme jo vahvasti kohti tulevaa ja uusia askelia”, Viljakainen sanoo.

Lisätiedot:

Tero Viljakainen, toimitusjohtaja

tero.viljakainen@anstar.fi

+358 44 761 3510

*Anstar Oy on lahtelainen Betonirakenteiden liitososien sekä liittopalkkien myyntiin ja valmistukseen erikoistunut yritys. Sen palveluksessa työskentelee 70 henkilöä ja liikevaihto oli 14 miljoonaa euroa vuonna 2020.*